PADOMES LĒMUMS (ES) 2023/187

(2023. gada 23. janvāris)

par nostāju, kas Eiropas Savienības vārdā jāieņem Sanitārajā un fitosanitārajā apakškomitejā, kura izveidota ar Asociācijas nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Gruziju, no otras puses, attiecībā uz grozījumiem minētā nolīguma XI-B pielikumā

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 207. panta 4. punkta pirmo daļu saistībā ar tā 218. panta 9. punktu,

ņemot vērā Eiropas Komisijas priekšlikumu,

tā kā:

(1) Asociācijas nolīgums starp Eiropas Savienību un Eiropas Atomenerģijas kopienu un to dalībvalstīm, no vienas puses, un Gruziju, no otras puses, (1) (“nolīgums”) stājās spēkā 2016. gada 1. jūlijā.

(2) Ar nolīguma 65. pantu tika izveidota Sanitārā un fitosanitārā apakškomiteja (“SFS apakškomiteja”), kurai ir jāizskata visi jautājumi saistībā ar nolīguma IV sadaļas (Tirdzniecība un ar tirdzniecību saistīti jautājumi) 4. nodaļu (Sanitārie un fitosanitārie pasākumi), tostarp par tās īstenošanu, un kurai ir tiesības pārskatīt un grozīt nolīguma XI-B pielikumu.

(3) SFS apakškomitejai ir jāpieņem lēmums par grozījumiem nolīguma XI-B pielikumā, kurā ietverts tuvināšanas saraksts ar sanitārās un fitosanitārās, dzīvnieku labturības jomas un citiem Savienības likumdošanas pasākumiem, kuriem Gruzijai pakāpeniski jātuvina tās sanitārās un fitosanitārās, dzīvnieku labturības jomas un citi likumdošanas pasākumi saskaņā ar nolīguma 55. panta 1. punktu.

(4) Ar ES un Gruzijas sanitārās un fitosanitārās apakškomitejas Lēmumu Nr. 1/2017 (2) SFS apakškomiteja pabeidza nolīguma XI-B pielikumā izklāstīto tuvināšanas sarakstu.

(5) Septiņās ikgadējās SFS apakškomitejas sanāksmēs Gruzija informēja Komisiju par panākumiem, kas gūti saistībā ar tās tiesību aktu tuvināšanu Savienības acquis. Gruzija arī informēja Komisiju par tiem Savienības tiesību aktiem, kuri būtu jāsvītro no XI-B pielikuma, uzskatot, ka minētie Savienības tiesību akti neattiecas uz Gruziju, jo tie ir piemērojami tikai dalībvalstīm.

(6) Kopš Lēmuma Nr. 1/2017 pieņemšanas vairāki nolīguma XI-B pielikumā uzskaitīti Savienības tiesību akti ir tikuši atcelti un daži no minētajiem atceltajiem Savienības tiesību aktiem ir aizstāti ar jauniem Savienības tiesību aktiem, savukārt citi Savienības tiesību akti ir zaudējuši savu juridisko spēku.

(7) Tādēļ nolīguma XI-B pielikums ir jāgroza, lai atspoguļotu tajā uzskaitīto Savienības acquis attīstību un to aizstātu.

(8) Tāpēc ir lietderīgi noteikt nostāju, kas Savienības vārdā ir jāieņem SFS apakškomitejā attiecībā uz grozījumiem nolīguma XI-B pielikumā,

IR PIEŅĒMUSI ŠO LĒMUMU.

1. pants Nostājas, kas Savienības vārdā ir jāieņem Sanitārajā un fitosanitārajā apakškomitejā (“SFS apakškomiteja”), kura izveidota ar 65. pantu Asociācijas nolīgumā starp Eiropas Savienību un Eiropas Atomenerģijas kopienu un to dalībvalstīm, no vienas puses, un Gruziju, no otras puses, attiecībā uz nolīguma XI-B pielikuma grozījumiem, pamatā ir SFS apakškomitejas lēmuma projekts, kas pievienots šim lēmumam. Par tādām nelielām tehniskām izmaiņām šim lēmumam pievienotajā SFS apakškomitejas lēmuma projektā, kas neapdraud minēto nolīguma XI-B pielikuma grozījumu mērķa sasniegšanu, Savienības pārstāvji SFS apakškomitejā var vienoties bez turpmāka Padomes lēmuma.

2. pants Šis lēmums stājas spēkā tā pieņemšanas dienā.

Briselē, 2023. gada 23. janvārī Padomes vārdā – priekšsēdētājs J. BORRELL FONTELLES

(1) OV L 261, 30.8.2014., 4. lpp.

(2) ES un Gruzijas Sanitārās un fitosanitārās apakškomitejas Lēmums Nr. 1/2017 (2017. gada 7. marts), ar ko groza Asociācijas nolīguma XI-B pielikumu [2017/683] (OV L 98, 11.4.2017., 22. lpp.).